V rozpočte ministerstva školstva na tento rok som uvidel sumu 1,4 milióna eur na vytvorenie portálu pre učiteľov. Suma to nebola malá, ale už som videl aj onakvejšie rozpočty.

Keď som si vyžiadal z ministerstva všetky zmluvy, nasledovalo prekvapenie za prekvapením. Suma, čo som pôvodne videl, bola len posledná splátka.

Zákazku opäť dostala známa firma. Neprebehla žiadna súťaž, lebo sa našiel dôvod, prečo to nie je možné. Testovacia verzia, ku ktorej som získal prístup, neohúri novými vzdelávacími materiálmi. Sú to veci, ktoré sú už na iných portáloch tej istej firmy. A k tomu sú v nich aj chyby.

Tento rok teda dá ministerstvo učiteľom darček, ktorý sa volá Centrálne úložisko digitálneho edukačného obsahu (CUDEO). Stálo nás 19 775 659,20 €.

Zdroj: https://ted.europa.eu/udl?uri=TED:NOTICE:008496-2016:TEXT:SK:HTML

Víťaz vopred známy

Zákazku vyhrala firma AGEMSOFT a Atos IT Solutions and Services. Nie sú ako dodávatelia v rezorte školstva žiadnymi nováčikmi. Agemsoft sa pred niekoľkými rokmi zviditeľnil vďaka Planéte vedomostí. Predražený portál s mnohými chybami, na ktoré vytrvalo upozorňoval napríklad aj redaktor Martin Mojžiš.

Slovo „vyhrala“ je v tomto prípade zavádzajúce. Ministerstvo školstva zákazku bez súťaže pridelilo priamo, lebo „práce/tovary/služby môže poskytnúť len určitý dodávateľ z dôvodov súvisiacich s ochranou výhradných práv“ Toto odôvodnenie stačilo, aby viac ako 19 miliónov poputovalo vybraným firmám.

Zdroj: https://ted.europa.eu/udl?uri=TED:NOTICE:008496-2016:TEXT:SK:HTML

Inak povedané, ministerstvo je presvedčené, že kvalitný digitálny obsah mu vie dodať len firma, ktorá mu už raz predala toľko kritizovanú Planétu vedomostí. Dalo by sa to prežiť, keby to bolo to najlepšie, čo je v súčasnosti k dispozícií. Ale zisťoval to vôbec niekto? Prečo sú na ministerstve zamilovaní do vzdelávacích materiálov práve týchto firiem? Nikdy nedozvieme, či učitelia a žiaci mohli dostať lacnejšiu, ale aj kvalitnejšiu službu.

Zarobte si ako tester

Túto časť neodporúčam čítať učiteľom, ktorí majú slabé srdce. Ukážeme si honoráre, ktoré sa vyplácajú ľuďom v tejto zákazke. Nie som IT expert ale chápem, že platy v tejto branži sú zásadne iné ako u učiteľov. Otázkou je, či by sa súťažou nedala dosiahnuť nižšia cena. Na základe mojej žiadosti, aby ministerstvo zverejnilo presný rozpočet projekt ma odkázalo na zmluvu a jej dodatky. Z tej sa nedá zistiť, čo presne sa platí.

V jednej z príloh sa dozvieme, že napríklad „tester“ zarobí 570€ bez DPH. Pozor, to nie je mesačný plat začínajúceho učiteľa. Toto tester zarobí za jeden deň. Za jeden mesiac by si takto zarobil aj 11 000€. Na pracovnom portáli Profesia.sk nájdete inzeráty na pozíciu testera, ale žiadna nedosahuje takéto sumy. Plat v inzerátoch sa zväčša pohybuje od 1 200€ do 3 000€ mesačne.

Zdroj: https://ted.europa.eu/udl?uri=TED:NOTICE:008496-2016:TEXT:SK:HTML

Projektový manažér si zarobí na tejto zákazke 756€. Za deň. A IT školiteľ dostane 600€. Tiež za deň.

Je možné, že v sume sú zahrnuté iné náklady. Keďže neprebehla žiadna súťaž, nevieme, či nejaké firma nevie dodať „testerov“ a projektových manažérov lacnejšie.

Súčasťou CUDEO sú aj školenia pre učiteľov. Ak bude mať škola záujem, príde lektor a naučí pedagógov nasledovné veci:

1. oboznámi učiteľov s digitálnym edukačným obsahom,

2. motivuje učiteľov k uplatňovaniu zmiešaného vyučovania s využívaním digitálneho edukačného obsahu,

3. poukáže na možnosti využitia digitálneho obsahu v prepojení na konkrétne odborné zameranie učiteľa

To všetko za 1 070 € bez DPH. Za štyri hodiny. Ale v sume je zarátané už aj občerstvenie pre účastníkov. Aspoňže tak. Pri týchto počtoch potom nie je také šokujúce, že zákazka stoji 19 miliónov eur.

Zdroj: https://ted.europa.eu/udl?uri=TED:NOTICE:008496-2016:TEXT:SK:HTML

Čo ponúka CUDEO

Na začiatok treba povedať, že som mal možnosť vidieť len testovaciu verziu. Je možné, že dodávatelia nás prekvapia a naplnia portál množstvom nového kvalitného vzdelávacieho materiálu. Momentálne tam nájdete materiály, ktoré už učitelia poznajú z iných portálov dodávateľských firiem ako je napríklad Planéta vedomostí alebo EnglishOne.

Pozrite si napríklad ukážky zo vzdelávacích materiálov fyziky. Naľavo sú tie z lekcií na CUDEO, napravo z portálu Planéta vedomostí. Čo v tomto prípade ministerstvo platilo? Novú licenciu, preklopenie z flash verzie na HTML5? Naozaj nie je žiadny iný dodávateľ, čo by takéto veci vedel ponúknuť lacnejšie a možno kvalitnejšie? Už to nezistíme, lebo súťaž vraj nebola možná.

Porovnanie portálu CUDEO a planetavedomosti.sk

Učiteľ fyziky Jozef Beňuška zároveň upozornil aj na kvalitu pripravených materiálov. Napríklad v lekcii Bernoulliho rovnica. Ak by bola pravdivá veta „Tlak tekutiny p sa mení priamo úmerne s druhou mocninou jej rýchlostí v2“, potom by sa pri zväčšení rýchlostí prúdenia tekutiny musel zväčšovať aj tlak. Beňuška upozorňuje, že toto nie je pravda. V skutočnosti je to presne naopak. So zväčšovaním rýchlosti prúdenia tekutiny tlak klesá.

Na záver malé povzdychnutie. Významnou časťou CUDEO sú digitálne vzdelávacie materiály pre materské školy. Naozaj sa predškoláci potrebujú pozerať na prírodu cez digitálnu platformu. Svoje dieťa v škôlke by som radšej videl v lese ako pri počítači. A nestálo by to milióny.

AKTUALIZÁCIA: Po zverejnení týchto informácií bola testovacia verzia ihneď vypnutá. Prečo verejnosť zrazu nemôže vidieť, čo sa spravilo za 19 milónov?

Moje kroky, ako skutočne zlepšiť školstvo môžete sledovať aj TU.